Meie 04.12.2024 nr 24/06

hr Jürgen Ligi

rahandusminister

Rahandusministeerium

info@fin.ee

**Selgitustaotlus seoses Liikluskindlustuse seaduses**

**sätestatud liikluskindlustuskohustuse**

**vajaduse tõlgendamisega**

Lugupeetud härra minister,

Eesti Mäetööstuse Ettevõtete Liit (EMTEL) pöördub teie poole seoses segadusega, mis on tekkinud 01.12.24 jõustunud Liikluskindlustuse seaduse (LKindlS) muudatuse tõlgendamisel.

LKindlS muudatuse kohaselt (LKindlS paragrahv 4 lõige 1 punktid 5 ja 6) on kohustus kindlustada kõik maismaa mootorsõidukid, mille:

- kiirus on üle 25 km/h, sõltumata mootorsõiduki massist;

- kiirus on 14 – 24 km/h ning sõiduk kaalub üle 25 kg, samuti ka eelnimetatud sõiduki haagis.

Kuigi seaduse sellise muudatuse sissetoomise põhjuseks oli algselt, lähtuvalt eelnõu menetlusel välja öeldust, elekritõukeratastega ja ATV-dega seotud problemaatika, siis on seoses muudatusega ”löögi alla” sattunud ka ettevõtluses kasutatav liiklusregistris registreerimata tehnika, milledele senini liikluskindlustuse kohustus ei laienenud. Siit tulenevalt on osa kindlustusseltse mäetööstusettevõtetele teada andnud, et vabatahtlik tegevuse vastutuskindlustus ei kata edaspidi nende sõidukite ja töömasinate poolt tekitatud kahjusid, millel reg. märk puudub, ***kuid millel seaduse muudatusega on tekkinud kindlustuskohustus*** *(*kindlustusseltside tõlgenduse kohaselt***)***. Samas tuleb neist ka aru saada, sest igasugune lisaraha on teretulnud ja avalikuks liikluseks suletud alal toimub selliste sõidukitega liiklusõnnetusi haruharva.

Samas ütleb LKindlS paragrahv 5 „**Kindlustuskohustusest vabastatud sõiduk**“ punkt 4, et „***Lepingu sõlmimise kohustust ei ole*** *järgmiste kindlustuskohustusega hõlmatud sõidukite suhtes:* ***4) liiklusregistris registreerimata sõiduk, mida kastutatakse väljaspool teeliiklust üksnes avalikuks liikluseks suletud lennuvälja, sadama või kinnistu territooriumil või muul avalikuks liikluseks suletud alal.***“

Ka ütleb LKindlS paragrahv 1 lõige 1² punkt 3, et „***Käesolevat seadust ei kohaldata****, kui juhtumi toimumise ajal* ***kasutati sõidukit muul otstarbel kui transpordivahendina****, muu hulgas: 3)* ***tööseadmena*** *ja realiseerus tööseadmena kasutamisele iseloomulik risk.*“

Mäetööstuses on, lähtudes kehtivatest ohutusnõuetest, karjäär ja kaevandus alati avalikuks liikluseks suletud ala ning seal töötavaid seadmeid/sõidukeid/jms ei kasutata kunagi avalikus liikluses. Nii nagu ka lennuvälja või sadama territooriumi ei muuda avalikuks sinna ajutiselt siseneda võivad teiste era- ja juriidiliste isikute sõidukid, nii ei muutu ka karjääri mäeeraldise ala avalikuks, kui sinna sisenevad teiste juriidiliste isikute sõidukid. Nii nagu ka lennuväljade ja sadamate puhul, nii toimub ka mäeeraldisele sisenemine spetsiaalse korra kohaselt ning sisenevad ja väljuvad sõidukid registreeritakse eraldi.

Samuti ei kasutata karjääris töötavaid sõidukeid/seadmeid jms, mis ei ole registreeritud liiklusregistris, avalikel teedel ning need ei välju karjääri ja kaevanduse territooriumilt.

Tulenevalt eeltoodust palub EMTEL Teie poolset selgitust küsimusele:

**Kas LKindlS paragrahv 4 lõike 1 punktidest 5 ja 6** **tulenevad nõuded**, mille kohaselt tuleb kindlustada kõik maismaa mootorsõidukid, „*mille kiirus on üle 25 km/h, sõltumata mootorsõiduki massist ning kiirus on 14 – 24 km/h ning sõiduk kaalub üle 25 kg, samuti ka eelnimetatud sõiduki haagis*“, **laienevad ka ainult mäeeraldisel, st kinnistu territooriumil ja avalikuks liikluseks suletud alal, kasutatavatele liiklusregistris registreerimata sõidukitele/mehhanismidele/seadmetele** või mitte?

Lugupidamisega,

*allkirjastatud digitaalselt*

Rein Voog

juhataja